ØIF Arendal

ØIF Arendal (stiftet i 1929) er en håndballklubb fra Arendal i Agder som tilhører Øyestad IF Allianse.  

Klubben består av ett lag, et herrelag i eliteserien. I forbindelse med opprykk til eliteserien i 2009 ble laget skilt ut fra Øyestad IF Håndball som eget idrettslag. Elitesatsingen har formelt navnet Øyestad IF håndball elite men kalles til vanlig ØIF Arendal. 

ØIF Arendal har lang fartstid i norsk herrehåndball, hovedsakelig i 1. og 2. divisjon. De rykket opp til Eliteserien (nå kalt Rema 1000-ligaen) etter 2008/2009-sesongen, spilte europacup flere år på rad, og har flere ganger vært nær kvalifisering til EHF Europa League.

 Førstelaget 
Øyestad IF håndball sitt herrelag rykket ned fra 1. divisjon og spilte i 2. divisjon i 2006/2007-sesongen. Laget vant 2. divisjon, og rykket direkte opp igjen. Før sesongen 2007/08 ble laget forsterket med blant andre tidligere landslags- og Sandefjord-spiller Preben Vildalen.  

Etter å ha slått Herulf 28–26 i Mossehallen på tampen av 2008/2009-sesongen ble laget for første gang klar for eliteserien i håndball for menn, den gang kalt Postenligaen. Foran 2009/2019-sesongen ble laget så juridisk og økonomisk skilt ut fra moderklubben. Den nye klubben fikk navnet Øyestad IF håndball elite, men kalles til vanlig ØIF Arendal eller bare ØIF.

ØIF Arendal debuterte i eliteserien den 26. september 2009, da de slo Sandefjord 27–24 på hjemmebane. 

Både i 2010 og 2011 endte ØIF på fjerdeplass i Postenligaen, og i 2012 på sjetteplass. I sluttspillet spilte laget seg frem til semifinale i 2010 og 2011 og tapte mot henholdsvis Fyllingen (2010) og Elverum (2011).

Den 30. desember 2014 vant ØIF Norgesmesterskapet i håndball for menn, etter å ha slått Bodø 23–22 i cupfinalen. ØIF vant Eliteserien i håndball for menn 2014/2015 og 2015/2016.

Se for øvrig :Kategori:Håndballspillere_for_ØIF_Arendal

 Rekruttlaget 
ØIF Arendal sitt rekruttlag for elitesatsingen er Øyestad IF håndball sitt herrelag i 2. divisjon. Laget består primært av yngre spillere fra distriktet, som også spiller på aldersbestemte lag (G16/18/20).

Siden sesongen 2023 har det også vært et samarbeid med Kragerø Håndball, der juniorspillere fra Øyestad rekruttlag og Bringserie-vinnende Kragerø hospiterer på ØIF sine treninger. Flere av kragerøspillerne har fått kontrakt med ØIF.

 Lagfarger, logo, hjemmebane, supportere 
Logoen til klubben er den samme som for de andre klubbene under Øyestad IF Allianse, men med påskriften ØIF Arendal i hvitt på svart bakgrunn under klubbskjoldet. Klubbfargene er også de samme, svart og rødt.

I sesongen 2012/2013 flyttet laget hjemmekampene fra Nedeneshallen til det nye Sør Amfi, som kan ta over 2000 tilskuere. Håndballbanen kles med rødt dekke til kamp, og anlegget regnes blant landets flotteste. Hallen skiftet navn til Sparebanken Norge Amfi Arendal i 2025, i forbindelse med fusjon og navneskifte for banken som er hovedsponsor av anlegget.

ØIF Arendals supportergruppering kaller seg Svermen supporterklubb.

 Referanser 

 Eksterne lenker 


 (no) Supportergruppa Svermens nettsted

Kategori:Håndballag i Norge
Kategori:Kongepokalvinnere
Kategori:Idrettslag i Arendal
Kategori:Idrettslag etablert i 1923
Kategori:ØIF Arendal